Metsä Fibren Joutsenon sellutehtaan varastosta lähtee joka päivä vähintään yksi 30 vaunun tavarajuna Kotkan tai Vuosaaren satamaan. Lastina on Joutsenossa kehitettyä uudenlaista havusellua.

– Se mitä markkinoille tuodaan, se käy kaupaksi, myhäilee tehtaanjohtaja Jaakko Anttila.

Jari Tanskanen / Yle

Metsä Groupin muutama vuosi sitten Joutsenossa tekemä investointi tuottaa nyt hyvää tulosta. Tehdas siirtyi vuonna 2013 polysulfidikeittoon, jolloin puusta saadaan enemmän lujia selluloosakuituja talteen.

–Sellun lujuus tuo paperinvalmistajien prosessiin tarvittavia lujuuksia ja sen myötä loppukäyttäjäjien talous- ja vessapaperiin lujuutta, sanoo Anttila.

Jari Tanskanen / Yle

Joutsenon sellutehdas valmisti vuonna 2016 yhteensä 655 000 tonnia sellua, josta suurin osa vietiin laivoilla Aasiaan. Kysyntä on lisääntynyt myös Välimeren alueella. Moni Turkissa lomaileva löytää kylpyhuoneestaan joutsenolaista alkuperää olevaa vessapaperia.

Myös UPM on vastannut sellun kovaan kysyntään kasvattamalla tuotantoaan Lappeenrannassa.

Vienti yltää uuteen ennätykseen

Suomalaisten sellutehtaiden vienti yltänee tänä vuonna uuteen ennätykseen ja ylittää neljän miljoonan tonnin rajan. Sellun kysyntä lisääntyy, kun kehittyvissä maissa siirrytään yhä enemmän käyttämään laadukkaita talous- ja vessapapereita. Vientiä vauhdittaa varsinkin Äänekosken uuden biotuotehtaan pääseminen täyteen tuotantoon.

Jari Tanskanen / Yle

Samalla suomalaiset metsäyhtiöt tekevät tänä vuonna erinomaista tulosta, sillä hyvän kysynnän siivittämänä varsinkin havusellun hinta hipoo uusia ennätyksiä. Se kirittää myös tehtaita täyteen tuotantoon.

– Käyntipäiviin suhteutettuna Joutsenossa tehtiin viime vuonna tehtaan vuorokausiennätys, jatkaa tehtaanjohtaja Jaakko Anttila.

Metsä Fibren Joutsenon tehtaanjohtaja Jaakko Anttila. Jari Tanskanen / Yle

Tuotantoprosessia on tarkoitus trimmata vielä tuottavampaan kuntoon huhtikuussa, jolloin tehdas pysähtyy viikoksi huoltoseisokin takia.

Kotimaisesta puusta hyvää sellua

Metsä Fibren Joutsenon tehtaalla kuoritaan päivittäin 10 000 kuutiometriä puuta, jonka jälkeen puu muuttuu hakkeeksi. Hitaasti kasvaneesta männystä saadaan korkeatasoista sellua.

– Pohjoinen havukuitu puuraaka-aineena antaa lopputuotteeseen hyvän vetolujuuden, ja mahdollistaa hyvin vahvan sellun tekemisen.